Néese abénaméeyéi èeri idénáami,
yáté Jesús yèepunícawa Galilea yàasu cáli néenibàata.
Càmitaté iwàwa yèepunícawa Judea yàasu cáli íinatabàa,
judíonái íiwacanánái iwàwacáináté inúaca néréni.
Néenialí,
yáté mawiénica yái judíonái ìwacáidacatáicawa,
nayáacaténáté capìimanái irìcubàa,
yáté Jesús yéenánái íimaca irí:
“Iwàwacutá pìacawa síisài Judea yàasu cáli nérépiná,
naicácaténá nacái yái wawàsi pimàníirica,
níái péewáidacalénái ìyéeyéica néré.
Aiba iwàwacaalí wenàiwica yáalíacawa ìwali,
càmita iwàwacutá imànica wawàsi ibàacanéeri iyú.
Iná pimànicáiná madécaná wawàsi,
yá iwàwacutá wenàiwicanái iicáca pimànica macáita yái wawàsica.
Càitaté nacái níái yéenánáica,
càmíiyéitaté yeebáida ìwali.”
Iná yéewa Jesús íimaca nalí:
“Càmitàacá nuénáiwaná yàanàa,
nùanápináwa píapichacué aléde nàwacáidatalécawa.
Quéwa píacué,
idènièyéi yàasu èeriwa alénácaalícué piwàwa pìacawa,
piwàwéericué nacái pimànica.
Càmitacué yéewa báawaca èeri mìnanái iicácuéca pía.
Quéwa núa,
báawéeri èeri mìnanái iicáca,
nucàlidacáiná ìwali yái báawéeri namàníirica.
Iná pìacuéwa náapicha aléde nàwacáidacatalécawa.
Quéwa núa,
càmíirita yàawa néré,
càmicáináca nùasu èeri idé yàanàaca.”
Néese idécanáamité cài íimaca nalí,
yáté iyamáacawa Galilea yàasu cáli néenita.
Quéwa idécanáamité yéenánái yàacawa aléde nàwacáidacatalécawa,
yáté Jesús yàacawa náami déecunámita,
quéwa ibàacanéeri iyúta wenàiwicanái íicha.
Néese,
yáté máadáini judíonái íiwacanánái iicáidacani,
yá náimacaté:
“¿Alénásica yàawa asìaliquéera?”
Néese,
yáté natàaníca Jesús ìwali níái wenàiwicaca,
yá áibanái íimaca:
“Cayábéeri íiwitáise asìaliquéera.”
Quéwa áibanái íimaca:
“Càmita,
yá asìaliquéera ichìwáidéericáita wenàiwicanái.”
Quéwa,
cáalucáináté naicáca judíonái íiwacanánái,
yáté natàaníca Jesús ìwali ibàacanéeri iyúta.
Quéwa idécanáamité bamuchúamiréca nía ìwali,
yái nàwacáidéericawa ìwaliná,
yáté Jesús iwàlùacawa Dios icapèe irìculé,
yá idàbacaté yéewáidaca nía.
Néese,
yá judíonái íiwacanánái icalùadaca yéemìaca yéewáidáaná,
yá náimaca:
“¿Càiná yéewáaná yáalíacawa madécaná Dios itàacái ìwali yái,
éwita càmita yéewáidawa?”
Yá Jesús íimaca nalí:
“Yái càirica nuéwáidaca,
càmíirita nudàbáida nulíwata.
Dios ibànùaca núa aléi,
íná yáta icàlida nulí yái iwàwacutéerica nuéwáidaca.
Yái iwàwéerica imànica càide iyúwa Dios iwàwáaná,
yá yáalíapináca Dios néeséerica yái nuéwáidéerica,
nutàanícaalí nacái nùasu wawàsitawa.
Yái itàaníirica yàasu wawàsitawa,
yá iríwacata icutá cayábéeri wawàsica.
Quéwa yái iwàwéerica yàaca Dios irí cayábéeri,
yáta báisíiri,
càmita nacái imàni báawéeri áibanái irí.
Moisés imàacacatécué pirí Dios itàacái ichùulìanáca,
quéwa càmitacué pimàni càide iyúwa íimáaná.
Néeni,
¿Càinácué ìwalíise piwàwa pinúaca núa?”
Yá náimaca níái manùbéeyéi wenàiwicaca:
“Máalíawáiseca espíritu báawéeri imànica íiwitáise.
¡Canáca iwàwéeri inúaca pía!”
Yá Jesús íimacaté nalí:
“Abéeri wenàiwicata idé nuchùnìaca,
yá ìwalíisecata,
picalùadacuéwa macáita.
Báisíta Moisés ichùulìacaté píiríaca pìwalíisesài ipùata íimamiwa,
éwita càmita Moisés idàbáidaténi,
pìawirináimité níái idàbáidaténi.
Píacué íiriéyéi asìali ìwalíisesài íimami ipùata,
éwita irìcu yái èeri piyamáidéericuécawa irìcu.
Iná yéewacaténácué pimànica càide iyúwa íimáaná yái Moisés itànèericaté,
yácué píiríaca asìali ìwalíisesài íimami ipùata,
éwita irìcu yái èeri piyamáidéericuécawa irìcu.
Néeni,
¿Cánácué calúa piicáca núa ìwalíise yái nuchùnìanáca macái iiná yái abéeri asìalica irìcu yái èeri wayamáidéericawa irìcu?
Picácué picháawàa áibanái iináwaná ìwali isicúata,
càmicaalícué píalíawa ìwali yái namàníirica.
Picháawàacué nía idécaalítacué píalíacawa ìwali cayába yái namàníirica.”